Radičová, Iveta, predsedníčka vlády SR (2010-11-04):
Vážené dámy, vážení páni, ja by som predsa len začala pripomenutím voľby generálneho prokurátora v roku 2003. Pán Dobroslav Trnka dostal v druhom kole 84 hlasov. Podporili ho KDH, SMK, ANO, SMER, Komunistická strana Slovenska a nezávislí poslanci okolo pána Ivana Šimka. Pán poslanec, toto je koľko táborov? Toto bola aká dohoda? To bolo spojenie Širokého, pardon, širokej dohody s Dlhým a Bystrozrakým? Zrejme ste si nevšimli, že vo veci voľby generálneho prokurátora od začiatku zastávam ten istý a jednoznačný postoj, že vo funkcii generálneho prokurátora je potrebná zmena. A v tom je zhoda všetkých súčasných koaličných strán. Zásadná otázka pre mňa znie. Či v situácii v akej sme, keď máme problém s vymáhateľnosťou práva, keď väčšina občanov nedôveruje súdnej moci a spravodlivosti, keď miznú milióny a miliardy bez toho, aby bol niekto braný na zodpovednosť, môžem konštatovať, že Generálna prokuratúra spĺňa svoju úlohu a funkciu? Dôvera je základom vzťahu občanov k štátnym inštitúciám aj súdom. Štát má možnosti ako získať a udržať dôveru vlastných občanov, pretože pravidlami, ktoré tvorí, vytvára prostredie, v ktorom sa ľudia môžu domôcť svojich práv. Obnovenie dôvery v spravodlivosť, v štát a jeho inštitúcie vyžaduje zmenu vo faktickom fungovaní dôležitých inštitúcií. Vláda Slovenskej republiky si preto vo svojom programovom vyhlásení dala za cieľ obnoviť dôveru občanov v právny štát a vytvárať priestor a mechanizmy na účinné uplatňovanie občianskych a ľudských práv, vrátane efektívneho prístupu k spravodlivosti. Cieľom je dlhodobo zvýšiť dôveryhodnosť demokratických inštitúcií, vrátane justície, vrátane prokuratúry a zvýšiť vymáhateľnosť práva. Prokuratúra a generálny prokurátor, ktorý stojí na jej čele, má na Slovensku veľmi silné kompetencie. Má veľký vplyv na to ako sa u nás dodržiava zákon a ako funguje spravodlivosť. Ako som už niekoľkokrát v týchto dňoch povedala, problém nie je v tom, čo Generálna prokuratúra vyriešila, ale v tom, čo nevyriešila. Za všetky prípady mi dovoľte spomenúť aspoň to, že zákon o verejnom obstarávaní bol za posledných štyroch rokov porušovaný tak často, až vznikol dojem, že je zbytočný. V týchto prípadoch vo väčšine prokuratúra nekonala. Prokuratúra je v našom modeli veľmi výrazne monokratický orgán zo zákona. Takže platí rozhodnutie generálneho prokurátora. O čom sa generálny prokurátor rozhodne, že nebude žalovať a nedá na súd, to sa už vyšetrovať nebude. Generálny prokurátor môže dať pokyn na zastavenie trestného konania. Zároveň pri žalovacích zásadách, zároveň zdĺhavosť v trestnom konaní, skracujem odpoveď, lebo tých kompetencií má nesmierne veľa, pri prevencii. Ja som presvedčená, že nastal čas na zmenu. Ja som presvedčená, že ani vy nemôžete byť spokojný so stavom právneho štátu v tejto krajine. Som presvedčená, že každému poslancovi tohto parlamentu záleží na tom, aby sa zlepšila vymáhateľnosť práva, a aby sa znížila miera korupcie. Ak som hovorkyňou niečoho, pán poslanec, tak jednoznačne a v prvom rade som hovorkyňou právneho štátu bez klientelizmu a korupcie. Chcem vás pozvať k spolupráci, aby ste vy, pán poslanec, aj ďalší poslanci z koalície i opozície pomohli zlepšiť na Slovensku vymáhateľnosť práva a vrátiť dôveru občanov v právny štát. A o toto sa usilujem. Ďakujem veľmi pekne. (Potlesk.)